KOMISIJOS SPRENDIMAS
2006 m. kovo 2 d.
iš dalies keičiantis Sprendimą 2006/135/EB dėl A ir B teritorijų nustatymo Prancūzijoje, kilus labai patogeninio paukščių gripo protrūkiui toje valstybėje narėje
(pranešta dokumentu Nr. C(2006) 721)
(Tekstas svarbus EEE)
(2006/175/EB)
EUROPOS BENDRIJŲ KOMISIJA,
atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiančią Tarybos direktyvą 92/65/EEB (3), ypač į jo 18 straipsnį,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (4), ypač į jos 66 straipsnio 2 dalį,
kadangi:
(1)
Prancūzija pranešė Komisijai ir kitoms valstybėms narėms apie labai patogeninio A tipo paukščių gripo viruso, kurio potipis H5N1, protrūkį naminių paukščių populiacijoje tam tikrose jos teritorijos dalyse, ir ėmėsi tinkamų priemonių, nurodytų 2006 m. vasario 22 d. Komisijos sprendime 2006/135/EB dėl tam tikrų apsaugos priemonių, susijusių su labai patogeniniu naminių paukščių gripu Bendrijoje (5).
(2)
Po to, kai buvo pranešta apie tas priemones, Komisija, bendradarbiaudama su Prancūzija, jas išnagrinėjo ir yra įsitikinusi, kad A ir B teritorijas Prancūzijoje skiria pakankamas atstumas nuo zonų, kuriose kilo protrūkis naminių paukščių populiacijoje ir pasitaikė laukinių paukščių susirgimo atvejų. Todėl būtina atitinkamai iš dalies pakeisti to sprendimo I priede nurodytas A ir B teritorijas bei nustatyti suskirstymo į tas teritorijas trukmę.
(3)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/135/EB I priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 2 d.